C 170/13

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 170/11)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„Vanille de l’île de la Réunion“

ES Nr. PGI-FR-02447 – 2019 m. sausio 3 d.

SKVN ( ) SGN (X)

1. Pavadinimas (-ai)

„Vanille de l’île de La Réunion“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.8 klasė. Kiti Sutarties I priede išvardyti produktai (prieskoniai ir kt.)

3.2. Produkto, kurio pavadinimas nurodytas 1 punkte, aprašymas

Vanilė „Vanille de l’île de La Réunion“ – tai rūšies Vanilla fragrans (Salisbury) Ames, syn. Vanilla planifolia Andrews augalų apdorotos ir vientisos ankštys, kurios turi būti ne trumpesnės kaip 14 cm. Dėmės ar paviršiaus pažeidimai gali užimti ne daugiau kaip 20 proc. ankščių ilgio.

Produktas „Vanille de l’île de La Réunion“ rinkai tiekiamas tik trijų skirtingų formų:

— Džiovinta vanilė Tai vientisos vanilės ankštys, kuriose gali būti ne ilgesnių kaip 3 cm įtrūkimų. Jų paviršius aliejingas, spalva pasiskirsčiusi tolygiai: nuo rudos iki tamsaus šokolado spalvos. Jos yra lanksčios tekstūros. Džiovintos vanilės ankštys būna minkštos ir gali linkti nelūždamos. Tiekiamų rinkai produktų drėgnis siekia nuo 25 iki 42 proc., o vanilino kiekis ankštyse sudaro ne mažiau kaip 1,8 proc. sausosios medžiagos.

— Šviežia vanilė Tai vientisos vanilės ankštys, kuriose gali būti ne ilgesnių kaip 6 cm įtrūkimų. Šviežios vanilės ankštys būna mėsingos, žvilgančios, tolygios šviesiai rudos spalvos su raudonu atspalviu. Ankštys yra kietos, jų negalima sulenkti. Jų drėgnis tiekiant rinkai siekia 60–80 proc., o vanilino kiekis ankštyse sudaro ne mažiau kaip 2 proc. sausosios medžiagos.

— Kristalizuota vanilė Tai vientisos džiovintos ir šviežios vanilės ankštys, kurių paviršius aromato formavimosi etapu natūraliai pasidengia įvairių formų (daugiabriaunių, žvaigždučių, adatėlių, cukraus kruopelių) vanilino kristalais. Įtrūkimas gali tęstis ne daugiau kaip pusę ankšties ilgio. Tiekiamų rinkai džiovintų kristalizuotos vanilės ankščių drėgnis siekia 25–42 proc., o šviežių kristalizuotos vanilės anksčių drėgnis – 60–80 proc. Vanilino kiekis svyruoja nuo 1,8 proc. sausosios medžiagos džiovintose kristalizuotos vanilės ankštyse iki 2 proc. šviežiose kristalizuotos vanilės ankštyse.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

–

3.4. Specialūs gamybos veiksmai, atliktini nustatytoje geografinėje vietovėje

Geografinėje vietovėje atliekami šie veiksmai:

— žaliosios vanilės auginimas (sodinimas, derliaus nuėmimas);

— perdirbimas (panardinimas į karštą vandenį, sausinimas, džiovinimas, brandinimas, rūšiavimas).

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Prieš patiekiant rinkai džiovintos, šviežios ir kristalizuotos vanilės ankštys laikomos skirtingų tipų hermetiškose pakuotėse, kad neprarastų aromato ir per daug neišdžiūtų.

3.6. Specialios produkto registruotu pavadinimu ženklinimo taisyklės

Produkto etiketėse viename regėjimo lauke nurodomas jo pavadinimas „Vanille de l’île de La Réunion“ ir Europos Sąjungos SGN simbolis.

Etiketėse turi būti įrašas „šviežia vanilė“, kuris gali būti papildytas žodžiu „kristalizuota“.

4. Glaustas geografinės vietovės apibūdinimas

Vanilės „Vanille de l’île de La Réunion“ geografinė vietovė apibrėžiama vadovaujantis klimato ir istoriniais kriterijais.

Ši geografinė vietovė apima rytines Reunjono salos komunas: Bras-Panon, Saint-André, Saint-Benoît, Saint-Joseph, Saint-Philippe, Sainte-Marie, Sainte-Rose, Sainte-Suzanne.

Didžiausia aukščio riba minėtose komunose siekia 700 metrų.

5. Ryšys su geografine vietove

Vanilės „Vanille de l’île de La Réunion“ ryšys su geografine vietove grindžiamas šios vanilės kokybe, kurią pasiekti padeda gamtiniai veiksniai ir gamintojų praktinė patirtis, taip pat produkto reputacija.

Pagrindinė Reunjono salos klimato savybė yra švelni temperatūra. Ją nulemia salos geografinė padėtis (ji yra netoli Ožiaragio atogrąžos) ir ypač reguliuojamasis vandenyno vaidmuo bei pasatas.

Rytinėje salos dalyje, kuri tarsi atgręžta „šonu į vėją“, kritulių kiekis yra didesnis: dirbamos žemės teritorijoje per metus vidutiniškai iškrenta daugiau kaip 3 000 mm kritulių. Tad kylant iki 700 m aukščio žymos klimatas yra švelnus ir drėgnas, todėl puikiai tinka vanilės augalams. Šios ypatingos klimato sąlygos lemia vanilės „Vanille de l’île de La Réunion“ savybių formavimąsi tiek augimo etapu, per kurį ankštyse kaupiasi aromatinių junginių pirmtakai (įskaitant vanilino pirmtaką gliukovaniliną), tiek perdirbimo etapu – per jį, viena vertus, skatinama fermentų veikla, būtina aromatinėms savybėms formuotis, kita vertus, sudaromos sąlygos ankštims lėtai džiūti, o tai padeda visiškai susiformuoti vanilės „Vanille de l’île de La Réunion“ aromatams ir galiausiai leidžia gauti elastingą ir lankstų džiovintos vanilės produktą.

Didelę įtaką vanilės „Vanille de l’île de La Réunion“ savybėms daro ir gamintojų praktinė patirtis.

Reunjono sala yra vanilės gamybos praktinės patirties atsiradimo vieta. Būtent Reunjono saloje buvo išrastas vanilės augalų apdulkinimo metodas ir vanilės perdirbimo panardinant į karštą vandenį ir džiovinant būdas. Nors dabar šie metodai plačiai paplitę, Reunjono salos gamintojų praktinė patirtis yra kokybiško produkto garantas. Surišus vanilės augalus vadinamosiomis vijoklių kilpomis, šie augalai išleidžia naujas šaknis ir suformuoja žiedus ranka pasiekiamoje vietoje, todėl juos galima dirbtinai apvaisinti. Ribojant žiedų ar ankščių skaičių ant stiebelio (juos retinant) užtikrinama, kad susiformuotų tinkamo dydžio ankštys. Visas vanilės „Vanille de l’île de La Réunion“ skonis atsiskleidžia perdirbimo etapu. Vanilės kokybė užtikrinama ne trumpiau kaip 20 dienų džiovinant ankštis saulės atokaitoje, o vėliau pavėsyje, ir ne trumpiau kaip 7 mėnesius jas brandinant uždarose dėžėse. Šie du etapai padeda išvengti kreozoto poskonio, kuriuo pasižymi kitur pagaminta vanilė, kuri išdžiovinama per greitai ir brandinama vakuuminiuose maišeliuose (anaerobinė fermentacija). Brandinimo etapu ant džiovintų arba šviežių vanilės ankščių gali pasirodyti vanilino kristalai. Galiausiai viso proceso metu vanilė rūšiuojama siekiant tiek aukštos sanitarinės kokybės (pašalinamos defektų turinčios ankštys), tiek produkto partijos vienalytiškumo (ankštys turi būti vienodai išdžiūvusios).

Vanilė buvo tokia svarbi Reunjono salos ekonomikai, kad vanilės vijoklis buvo atvaizduotas 1925 m. gubernatoriaus E. Merwart’o sukurtame salos herbe. Šiame herbe užrašytas Rytų Indijos bendrovės šūkis „florebo quocumque ferar“ (žydėsiu visur, kur nukeliausiu).

Dėl savo kokybės vanilė „Vanille de l’île de La Réunion“ įgijo reputaciją, kuri visų pirma grindžiama unikaliomis aromatinėmis savybėmis, kurias lėmė tai, kad augalas puikiai aklimatizavosi vulkanų šlaituose Reunjono salos rytinėje dalyje, taip pat dėl to, kad buvo panaudota salos gyventojų sukaupta praktinė patirtis.

Vanilė „Vanille de l’île de La Réunion“ yra šokolado rudumo spalvos produktas, labai vertinamas garsių virtuvės šefų ir pripažintų konditerių. Jau dvidešimt metų ji tiekiama kuo drėgnesnės šviežios vanilės forma. Šį subtilų labai švelnaus skonio ir tiek džiovintų, tiek šviežių ankščių pavidalo produktą renkasi svarbiausi „Michelin“ žvaigždutėmis įvertinti Prancūzijos virtuvės šefai, kaip antai Alain’as Passard’as, Guy Martin’as, Pierre’as Hermé ar Jacques’as Genin’as, jį vertinantys dėl kokybės. Šią vanilę rekomenduoja garsus virtuvės šefas ir aistringas prieskonių mėgėjas Olivier Roellinger’as. Pasak jo, ši vanilė yra „Nenuginčijamai gražiausia, subtilaus ir švelnaus aromato <...>. Reunjono salos vanilė išsiskiria savo subtilumu ir švelnumu. Šiame Prancūzijos departamente puikiai įvaldytas tiek jos auginimas, tiek jos paruošimas. Vizualiai ji dažnai atrodo gražiausiai ir tvarkingiausiai.“

Kristalizuota vanilė yra išskirtinis produktas. Ankštyse yra daug vanilino, kuris tarsi šerkšnas ima kristalizuotis ant išorinio jų paviršiaus. Tai intensyviausiai ir subtiliausiai kvepianti vanilė, labai aukštai vertinama gurmanų ir garsiausių gastronomijos specialistų.

Jos išskirtinės savybės pabrėžiamos daugelyje straipsnių ir laidų. Neseniai vanilei „Vanille de l’île de La Réunion“ buvo paskirta televizijos kanalo „TV5 Monde“ laida „Epicerie Fine“ su „Michelin“ žvaigždutėmis įvertintu šefu Guy Martin’u. Joje Guy Martin’as gyrė šį produktą kartu su garsiausiais virtuvės, kepinių ir subtilių prieskonių žinovais.

Reunjono salos turistai būtinai aplanko vanilės gamybos vietas. Daugelis vanilės perdirbėjų rengia turistų apsilankymus savo įmonėse ir parduotuvėlėse, kur prekiaujama jų produktais.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://extranet.inao.gouv.fr/fichier/CDC-VanilleidlReunion.pdf

(1) OL L 343, 2012 12 14, p. 1.